CELEX: 32020R0763
Language: fi
Date: 2020-06-09 00:00:00
Title: Komission asetus (EU) 2020/763, annettu 9 päivänä kesäkuuta 2020, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta annetun asetuksen (EU) N:o 231/2012 liitteen muuttamisesta trikalsiumfosfaatin (E 341 (iii)) eritelmien osalta (ETA:n kannalta merkityksellinen teksti)

10.6.2020   
               
               
                  FI
               
               
                  Euroopan unionin virallinen lehti
               
               
                  L 182/8
               
            
         KOMISSION ASETUS (EU) 2020/763,
         annettu 9 päivänä kesäkuuta 2020,
         Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta annetun asetuksen (EU) N:o 231/2012 liitteen muuttamisesta trikalsiumfosfaatin (E 341 (iii)) eritelmien osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 14 artiklan,
         ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan,
         sekä katsoo seuraavaa:
         
                     (1)
                  
                  
                     Komission asetuksessa (EU) N:o 231/2012 (3) vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.
                  
               
                     (2)
                  
                  
                     Kyseiset eritelmät voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai asiaa koskevan hakemuksen johdosta.
                  
               
                     (3)
                  
                  
                     Syyskuun 28 päivänä 2018 toimitettiin hakemus, joka koski elintarvikelisäaineen trikalsiumfosfaatti (E 341(iii)) eritelmien muuttamista. Hakemus asetettiin jäsenvaltioiden saataville asetuksen (EY) N:o 1331/2008 4 artiklan mukaisesti.
                  
               
                     (4)
                  
                  
                     Nykyisissä unionin eritelmissä vahvistetaan, että trikalsiumfosfaattia (E 341(iii)) saadaan neutraloimalla fosforihappoa kalsiumhydroksidilla. Hakija pyytää, että neutralointi kalsiumkarbonaatilla sisällytetään mukaan vaihtoehtona.
                  
               
                     (5)
                  
                  
                     Hakijan mukaan kalsiumhydroksidia valmistetaan kalsinoimalla kalsiumkarbonaattia, mikä voitaisiin välttää, jos kalsiumkarbonaattia käytettäisiin suoraan lähtöaineena. Hakijan mukaan päähyöty kalsiumkarbonaatin käyttämisestä suoraan on tarvittavan tuotantoenergian väheneminen, minkä tuloksena on kestävämpi tuotantoprosessi. Hakijan mukaan molemmat tuotantoprosessit johtavat samaan lopputuotteeseen, trikalsiumfosfaattiin (E 341(iii)), joka ei sisällä mitään muita epäpuhtauksia kuin asetuksessa (EU) N:o 231/2012 mainitut.
                  
               
                     (6)
                  
                  
                     Lisäaineita käsittelevä jäsenvaltioiden hallitusten asiantuntijoista koostuva työryhmä keskusteli hakemuksesta. Ottaen huomioon hakijan toimittamat tiedot ja mainitulta työryhmältä saadun palautteen komissio katsoi, ettei trikalsiumfosfaatin (E 341(iii)) eritelmiin ehdotetulla muutoksella todennäköisesti ole vaikutusta ihmisten terveyteen.
                  
               
                     (7)
                  
                  
                     Koska kalsiumkarbonaatin käytössä kalsiumhydroksidin vaihtoehtona trikalsiumfosfaatin (E 341(iii)) tuotantoprosessissa on kyse sellaisesta unionin luettelon päivityksestä, jolla ei todennäköisesti ole vaikutusta ihmisten terveyteen, ei ole tarpeen pyytää Euroopan elintarviketurvallisuusviranomaisen lausuntoa asetuksen (EY) N:o 1331/2008 3 artiklan 2 kohdan mukaisesti, ja kyseisiä eritelmiä olisi muutettava.
                  
               
                     (8)
                  
                  
                     Sen vuoksi asetuksen (EU) N:o 231/2012 liitettä olisi muutettava.
                  
               
                     (9)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EU) N:o 231/2012 liite tämän asetuksen liitteen mukaisesti.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä kesäkuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 354, 31.12.2008, s. 16.
         
            (2)  EUVL L 354, 31.12.2008, s. 1.
         
            (3)  Komission asetus (EU) N:o 231/2012, annettu 9 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta (EUVL L 83, 22.3.2012, s. 1).
      
      
         
            LIITE
            Korvataan asetuksen (EU) N:o 231/2012 liitteessä olevassa kohdassa ”E 341 (iii) trikalsiumfosfaatti” määritelmä seuraavasti:
            
               
                           ”Määritelmä
                           
                        
                        
                           Trikalsiumfosfaatti koostuu vaihtelevista seoksista kalsiumfosfaatteja, jotka on saatu neutraloimalla fosforihappoa kalsiumhydroksidilla tai kalsiumkarbonaatilla. Aineen koostumus on likimäärin 10CaΟ·3P2O5·Η2O”